PMIndiaData/PMIndiaSum huggingface dataset:
પ્રધાનમંત્રી 28મી સપ્ટેમ્બરે વિશિષ્ટ લાક્ષણિકતાઓ ધરાવતી 35 પાકની વિવિધતાઓ દેશને સમર્પિત કરશે

આબોહવા સામે ઝીંક ઝીલે એવી લવચીક ટેકનોલોજીને અપનાવવા માટે સામૂહિક જાગૃતિ સર્જવાના પ્રયાસમાં, પ્રધાનમંત્રી શ્રી નરેન્દ્ર મોદી 28મી સપ્ટેમ્બરે સવારે 11 કલાકે સમગ્ર દેશમાં તમામ આઇસીએઆર સંસ્થાઓ, રાજ્ય અને કેન્દ્રીય કૃષિ યુનિવર્સિટીઓ અને કૃષિ વિજ્ઞાન કેન્દ્રો (કેવીકે)માં વીડિયો કૉન્ફરન્સિંગના માધ્યમથી વિશિષ્ટ ગુણો અને લાક્ષણિકતાઓ સાથેની પાકની 35 વિવિધતાઓ દેશને સમર્પિત કરશે. આ કાર્યક્રમ દરમ્યાન, પ્રધાનમંત્રી નેશનલ ઈન્સ્ટિટ્યૂટ ઑફ બાયોટિક સ્ટ્રેસ ટૉલરન્સ, રાયપુરના નવા બંધાયેલા કૅમ્પસને પણ દેશને સમર્પિત કરશે. આ અવસરે, પ્રધાનમંત્રી કૃષિ યુનિવર્સિટીઓને ગ્રીન કૅમ્પસ અવૉર્ડ એનાયત કરશે, સાથે નવીન પદ્ધતિઓ ઉપયોગમાં લેતા ખેડૂતો સાથે સંવાદ કરશે અને મેળાવડાને સંબોધન કરશે. આ પ્રસંગે કેન્દ્રીય કૃષિ મંત્રી અને છત્તીસગઢના મુખ્ય મંત્રી ઉપસ્થિત રહેશે. વિશિષ્ટ લાક્ષણિકતાઓ સાથેની પાકની વિવિધતા આબોહવા ફેરફાર અને કુપોષણના બેવડા પડકારોને ઉકેલવા માટે ઇન્ડિયન કાઉન્સિલ ઑફ એગ્રિકલ્ચરલ રિસર્ચ (આઈસીએઆર) દ્વારા ખાસ વિશિષ્ટ ગુણો સાથેની પાકની વિવિધતાઓ વિક્સાવવામાં આવી છે. આવી આબોહવા ફેરફાર સામે સ્થિતિસ્થાપક અને વધારે પોષણજથ્થો ધરાવતી પાકની 35 વિવિધતાઓને 2021ના વર્ષમાં વિક્સાવાઇ છે. આમાં દુષ્કાળ સહન કરી શકતી કઠોળની એક જાત (અવિકસિત વટાણા), કરમાઇ જવા અને બીનઉપજાઉપણાં સામે ટકી શકતા કબૂતરચણ, સોયાબીનની વહેલી પાકતી જાત, ચોખાની રોગ સામે ટકી રહેતી જાતો અને ઘઉં, મોતી બાજરી, મકાઇ અને વટાણાં, રાજગડો, બક્વીટ (ત્રિકોણાકાર દાણાવાળું એક જાતનું અનાજ), ફોતરાંવાળા કઠોળ અને બાકળાની બાયોફોર્ટિફાઈડ જાતોનો સમાવેશ થાય છે. આ વિશિષ્ટ ગુણો ધરાવતા પાકની વિવિધતાઓમાં, માનવ અને પ્રાણીનાં આરોગ્ય પર વિપરિત અસરો પડે છે એવા અમુક પાકોમાં પોષણ વિરોધી પરિબળો જોવા મળે છે એનો ઉકેલ લાવતી ખાસિયતોનો પણ સમાવેશ થાય છે. આવી વિવિધતાના ઉદાહરણોમાં, પુસા ડબલ્ડ ઝીરો મસ્ટર્ડ 33, પહેલી <2% યુરિક એસિડ અને <30 પીપીએમ ગ્લુકોસિનોલેટ્સ સાથેની કેનોલા ક્વૉલિટી હાઇબ્રિડ આરસીએચ 1 અને કુનિટ્ઝ ટાઈપિઝમ ઈન્હિબિટર અને લિપોક્સીજેનેઝ તરીકે ઓળખાતા બે પોષણ વિરોધી પરિબળોથી મુક્ત સોયાબીનની એક જાતનો સમાવેશ થાય છે. ખાસ વિશિષ્ટાઓ સાથેની અન્ય વિવિધતાઓ અન્યો સહિત સોયાબીન, સોર્ગમ (જુવાર-બાજરીનો સાંઠો, છાસટિયો) અને બૅબી કૉર્નમાં વિકસાવાઇ છે. નેશનલ ઇન્સ્ટિટ્યૂટ ઑફ બાયોટિક સ્ટ્રેસ મેનેજમેન્ટ વિશે બાયોટિક સ્ટ્રેસીસમાં પાયાનું અને વ્યૂહાત્મક સંશોધન હાથ ધરવા, માનવ સંસાધનો વિક્સાવવા અને નીતિ મદદ પૂરી પાડવા નેશનલ ઈન્સ્ટિટ્યૂટ ઑફ બાયોટિક સ્ટ્રેસ મેનેજમેન્ટની સ્થાપના રાયપુર ખાતે કરાઇ છે. શૈક્ષણિક વર્ષ 2020-21થી આ સંસ્થાએ અનુસ્તાનક-પીજી અભ્યાસક્રમો શરૂ કર્યા છે. ગ્રીન કૅમ્પસ અવૉર્ડ વિશે રાજ્ય અને કેન્દ્રીય કૃષિ યુનિવર્સિટીઓને પોતાનું કૅમ્પસ વધારે હરિયાળું અને સ્વચ્છ બને એવી પદ્ધતિઓ વિકસાવવા કે અપનાવવા માટે પ્રેરિત કરવા અને ‘સ્વચ્છ ભારત મિશન’, ‘વૅસ્ટ ટુ વૅલ્થ મિશન’ અને રાષ્ટ્રીય શિક્ષણ નીતિ-2020 મુજબ સમુદાય સાથે જોડાવામાં સામેલ થવા માટે વિદ્યાર્થીઓને પ્રેરિત કરવા ગ્રીન કૅમ્પસ અવૉર્ડની સ્થાપના કરવામાં આવી છે. …
પ્રધાનમંત્રીએ લક્ષ્મણરાવ ઇનામદારની જન્મશતાબ્દીનાં પ્રસંગે સહકાર સંમેલનમાં હાજરી આપી

પ્રધાનમંત્રી શ્રી નરેન્દ્ર મોદીએ આજે શ્રી લક્ષ્મણરાવ ઇનામદારની જન્મશતાબ્દીની ઉજવણીનાં પ્રસંગે નવી દિલ્હીમાં સહકાર સંમેલનમાં હાજરી આપી હતી. આ સંમેલનમાં ઉપસ્થિત લોકોને સંબોધતા પ્રધાનમંત્રીએ જણાવ્યું હતું કે, આપણો દેશ “બહુરત્ના વસુંધરા” છે, જેમાં ઘણાં લોકોએ વિવિધ પ્રદેશોમાં અને વિવિધ સમયગાળામાં મહાન પ્રદાન કર્યું છે. તેમણે કહ્યું હતું કે, જ્યારે તેમાંથી કેટલાંક લોકો સુપ્રસિદ્ધ છે અને મીડિયામાં તેમનાં વિશે ચર્ચા થાય છે, ત્યારે ઘણાં લોકો એવા છે, જેમણે કિંમતી પ્રદાન કર્યું હોવા છતાં તેઓ મોટા ભાગે જાણીતા નથી. પ્રધાનમંત્રીએ કહ્યું હતું કે, વકીલસાહેબનું – લક્ષ્મણરાવ ઇનામદાર – આ પ્રકારનું વ્યક્તિત્વ હતું. પ્રધાનમંત્રીએ ભારપૂર્વક જણાવ્યું હતું કે, સહકારી આંદોલનનો પ્રથમ સિદ્ધાંત દરેકને એકતાંતણે બાંધવાનો છે, પછી ભલે તેઓ એકબીજાથી અજાણ રહે. તેમણે કહ્યું હતું કે, શ્રી ઇનામદારે આ સિદ્ધાંતને ચરિતાર્થ કર્યો હતો અને તેમનું જીવન પ્રેરણાનું ઝરણું છે. પ્રધાનમંત્રીએ વર્ષ 2022 સુધી ખેડૂતોની આવક બમણી કરવા તથા ગ્રામીણ અને શહેરી વિસ્તારોમાં સંતુલિત વિકાસ જેવા લક્ષ્યાંકો વિશે વાત કરી હતી. તેમણે જણાવ્યું હતું કે, સહકારી આંદોલન આ ઉદ્દેશો પાર પાડવામાં મુખ્ય ભૂમિકા ભજવી શકે છે. પ્રધાનમંત્રીએ સહકારી આંદોલનમાં “જુસ્સા”ને જાળવવાનાં મહત્ત્વ પર ભાર મૂક્યો હતો, જેણે ગ્રામીણ વિસ્તારોને હજુ એક રાખ્યાં છે. તેમણે શ્રી ઇનામદારનાં ‘બિના સંસ્કાર, નહીં સહકાર’ મંત્રને યાદ કર્યો હતો. પ્રધાનમંત્રીએ કહ્યું હતું કે, આજે ખેડૂતો રિટેલમાં ખરીદી કરે છે, પણ હોલસેલમાં વેચાણ કરે છે. તેમણે જણાવ્યું હતું કે, વચેટિયાઓને દૂર કરવા અને આવક વધારવા માટે આ પ્રક્રિયા વિપરીત કરવાની જરૂર છે. ડેરી સહકારનું ઉદાહરણ આપીને તેમણે કહ્યું હતું કે, સહકારી આંદોલન લોકોની સમસ્યાઓનું સમાધાન કરવાની ક્ષમતા ધરાવે છે. તેમણે ઉમેર્યું હતું કે, સહકારી આંદોલન ભારતીય સમાજની પ્રકૃતિને અનુરૂપ છે. પ્રધાનમંત્રીએ યુરિયાનાં નીમ કોટિંગ, મધમાખી ઉછેર અને દરિયાઈ ઘાસની ઉછેરનો ઉલ્લેખ એવા ક્ષેત્રો તરીકે કર્યો હતો, જેમાં સહકારી આંદોલન નોંધપાત્ર પ્રદાન કરી શકે છે. પ્રધાનમંત્રીએ બે પુસ્તકો એક “શ્રી લક્ષ્મણરાવ ઈનામદાર ઉપર” અને એક “નાઇન જેમ્સ ઓફ ઇન્ડિયન કોઓપરેટિવ મૂવમેન્ટ”નું વિમોચન કર્યું હતું. આ પ્રસંગે તેમણે સહકારી ઉત્કૃષ્ટતા માટે એવોર્ડ પણ એનાયત કર્યા હતાં.
પ્રધાનમંત્રી જમ્મુમાં: શેર-એ-કાશ્મીરકૃષિ વિજ્ઞાન અને ટેકનોલોજી યુનિવર્સીટીના પદવીદાન સમારોહમાં ભાગ લીધો; માળખાગત બાંધકામના પ્રકલ્પોનો શિલાન્યાસ કર્યો

પ્રધાનમંત્રી શ્રી નરેન્દ્ર મોદીએ આજે જમ્મુમાં શેર એ કાશ્મીરકૃષિ વિજ્ઞાન અને ટેકનોલોજી યુનિવર્સીટીના પદવીદાન સમારોહમાં ભાગ લીધો હતો અન્ય એક કાર્યક્રમ ખાતે તેમણે પકલદુલ પાવર પ્રોજેક્ટ અને જમ્મુ રીંગ રોડ માટે શિલાન્યાસ પણ કર્યો. તેમણે શ્રી માતા વૈષ્ણોદેવી મંદિર બોર્ડના તારકોટ માર્ગ અને વસ્તુઓનાં રોપવેનો પણ શુભારંભ કરાવ્યો હતો. પદવીદાન સમારંભમાં તેમના પ્રવચન દરમિયાન પ્રધાનમંત્રીએ જણાવ્યું કે ટેકનોલોજી એ જીવનના તમામ તબક્કાઓમાં પરિવર્તન લાવી રહી છે અને આપણા દેશના નવયુવાનો આ વિકાસ સાથે તાલ મિલાવીને ચાલી રહ્યા છે. તેમણે કહ્યું કે કૃષિમાં પણ ખેડૂતોને ફાયદો કરાવવા માટે ટેકનોલોજીના માધ્યમથી એક નવી “કાર્ય સંસ્કૃતિ”નો વિકાસ કરવાની તાતી જરૂરિયાત છે. પ્રધાનમંત્રી જણાવ્યું કે કેન્દ્ર સરકારની નીતિઓ અને નિર્ણયો એ ખેડૂતની આવક બમણી કરવા માટેના છે. તેમણે વિશ્વાસ વ્યક્ત કર્યો કે વૈજ્ઞાનિક અભિગમ, ટેકનોલોજીને લગતા નવીનીકરણો, સંશોધન અને વિકાસના માધ્યમથી સ્નાતક થઇ રહેલા વિદ્યાર્થીઓ કૃષિને એક નફાકારક વ્યવસાયમાં પરિવર્તિત કરવામાં ઘણો મહત્વનો ભાગ ભજવશે. પકુલદુલ પ્રોજેક્ટનો શિલાન્યાસ કર્યા બાદ પ્રધાનમંત્રીએ જણાવ્યું કે આજનો દિવસ ખુબ જ અદભૂત છે કે જયારે એક હાયડ્રો પાવર પ્રોજેક્ટનું ઉદઘાટન કરવામાં આવ્યું છે અને અન્ય એક માટે શિલાન્યાસ કરવામાં આવ્યો છે. તેમણે કહ્યું કે કેન્દ્ર સરકાર એ દેશના તમામ વિકાસશીલપ્રદેશોમાં “સંકલન”ના દ્રષ્ટિકોણ સાથે કામ કરી રહી છે. તેમણે કહ્યું કે તારાકોટ માર્ગ એ માતા વૈષ્ણોદેવી મંદિર તરફ જવા માટે એક વૈકલ્પિક માર્ગ પૂરો પાડશે કે જે યાત્રીઓને સહાયભૂત બની રહેશે. તેમણે કહ્યું કે પ્રવાસન, ખાસ કરીને આધ્યાત્મિક પ્રવાસન એ જમ્મુ અને કશ્મીર રાજ્ય માટે ખૂબ અગત્યનો આવક નિર્માણ કરવા માટેનો સ્રોત છે.
પ્રધાનમંત્રીએ લોકોને માય ગોવ ઇન્ડિયા પર કોવિડ-19ના સમાધાનો સૂચવવા અપીલ કરી

પ્રધાનમંત્રી શ્રી નરેન્દ્ર મોદીએ લોકોને ભારત સરકારના નાગરિક જોડાણ મંચ, માય ગોવ ઇન્ડિયા પર કોવિડ-19ના ટેકનોલોજી આધારિત સમાધાનો સૂચવવા અપીલ કરી હતી. ટ્વીટ કરી પ્રધાનમંત્રીએ જણાવ્યું હતું કે, એક સ્વસ્થ ગ્રહ માટેના નવા સમાધાનો. ઘણા લોકો કોવિડ-19ના ટેકનોલોજી આધારિત સમાધાનો આપી રહ્યાં છે. હું તેમને અપીલ કરું છું કે તેઓ માય ગોવ ઇન્ડિયા પર તેને શેર કરે. તેમનો આ પ્રયાસ ઘણાને મદદરૂપ થઇ શકશે. #
પ્રધાનમંત્રીએ કોલકાતામાં નિર્માણધીન ફલાઈઓવર પડી ગયા બાદ બચાવ કાર્યની સમીક્ષા કરી

પ્રધાનમંત્રી શ્રી નરેન્દ્ર મોદીએ કોલકાતામાં એક નિર્માણાધીન ફલાયઓવર પડી ગયા બાદ ત્યાંની સ્થિતિ અને બચાવ કાર્યોની સમીક્ષા કરી હતી. પ્રધાનમંત્રીએ આ ઘટના પર દુઃખ વ્યક્ત કર્યુ હતું. પ્રધાનમંત્રીએ કહ્યું, “કોલકાતામાં નિર્માણાધીન ફલાયઓવર પડી જવાથી હું સ્તબ્ધ અને દુઃખી છું. મેં ત્યાંની સ્થિતિ અને બચાવ કાર્યની સમીક્ષા કરી. કોલકાતામાં માર્યા ગયેલા લોકોના પરિવારજનો સાથે મારી સંવેદના છે. કામના કરૂં છું કે ઈજાગ્રસ્તો ઝડપથી સ્વસ્થ થાય.”
પ્રધાનમંત્રીશ્રીએ નેશનલ ગેમ્સ 2022ના સમાપન પર રમતવીરોને શુભેચ્છાઓ પાઠવી

પ્રધાનમંત્રી શ્રી નરેન્દ્ર મોદીએ નેશનલ ગેમ્સ 2022માં ભાગ લેનાર તમામ ખેલાડીઓને શુભેચ્છાઓ પાઠવી છે અને મેડલ જીતનાર તમામને અભિનંદન પાઠવ્યા છે. રાષ્ટ્રીય રમતો 2022ની ભવ્ય સફળતા પર ટિપ્પણી કરતા, પ્રધાનમંત્રીશ્રીએ જણાવ્યું હતું કે રમતગમતના માળખાની એથ્લેટ્સ દ્વારા વ્યાપકપણે પ્રશંસા કરવામાં આવી હતી, અને રમતોને રિસાયક્લિંગ પર જાગૃતિ, પ્લાસ્ટિક કચરો ઘટાડવા અને સ્વચ્છતા વધારવા સહિત ટકાઉપણું પર ધ્યાન કેન્દ્રિત કરવા માટે યાદ કરવામાં આવશે. પ્રધાનમંત્રીએ આતિથ્ય સત્કાર બદલ ગુજરાતના લોકો અને સરકારની પ્રશંસા કરી હતી. શ્રેણીબદ્ધ ટ્વીટ્સમાં, પ્રધાનમંત્રીશ્રીએ ટ્વીટ કર્યું; "રાષ્ટ્રીય રમતો 2022 ગઈકાલે સમાપ્ત થઈ. હું દરેક એથ્લેટને સલામ કરું છું જેણે ભાગ લીધો અને ખેલદિલીની ભાવનાને વધારી, રમતોમાં મેડલ જીતનાર તમામને અભિનંદન. તેમની સિદ્ધિઓ પર ગર્વ છે. તમામ રમતવીરોને તેમના ભાવિ પ્રયાસો માટે મારી શુભેચ્છાઓ.” “આ વર્ષની નેશનલ ગેમ્સ વિવિધ કારણોસર ખાસ હતી. રમતવીરો દ્વારા રમતગમતના ઇન્ફ્રાસ્ટ્રક્ચરની વ્યાપક પ્રશંસા કરવામાં આવી હતી. પરંપરાગત રમતગમતમાં વ્યાપક ભાગીદારી પણ હાઇલાઇટ્સમાં સામેલ હતી.” “2022ની રાષ્ટ્રીય રમતોને ટકાઉપણું પર ધ્યાન કેન્દ્રિત કરવા માટે પણ યાદ કરવામાં આવશે, જેમાં રિસાયક્લિંગ અંગે જાગૃતિ, પ્લાસ્ટિક કચરો ઘટાડવા અને સ્વચ્છતા વધારવાનો સમાવેશ થાય છે. હું ગુજરાતના લોકો અને સરકારને ગેમ્સ દ્વારા તેમની આતિથ્ય સત્કાર માટે પણ વખાણવા માંગુ છું."
પ્રધાનમંત્રીએ યુવા આઈએએસ અધિકારીઓને કહ્યું કે પોતાની સેવાના પહેલા દસ વર્ષનો સર્વ શ્રેષ્ઠ ઉપયોગ કરો

પ્રધાનમંત્રી શ્રી નરેન્દ્ર મોદીએ આજે 2013 બેચના યુવા આઈએએસ અધિકારીઓ સાથે એક પરિચર્ચા સત્રનું આયોજન કર્યું. આ અધિકારીઓએ સહાયક સચિવોના રૂપમાં ભારત સરકાર સાથે ત્રણ મહિનાનો કાર્યકાળ પૂરો કર્યો છે. આ આઈએએસ અધિકારીઓની એવી પહેલી બેચ છે જેણે પોતાની કારકિર્દીની શરૂઆત કેન્દ્ર સરકારમાં એક કાર્યકાળ સાથે કરી છે. અધિકારીઓને સંબોધિત કરતા પ્રધાનમંત્રીએ કહ્યું કે, તેઓ પોતાની સેવાના પહેલા દસ વર્ષોનો સર્વશ્રેષ્ઠ ઉપયોગ કરે. જયારે તેઓ ક્ષેત્રમાં કામ કરશે ત્યારે તેમને જનતાની ભલાઈ કરવા માટે વધુમાં વધુ યોગદાન કરવાનો મોકો મળશે. પ્રધાનમંત્રીએ કહ્યું કે લગભગ એવું બને છે કે તમારા નવા વિચારો અને નવા વિઝનને જૂની પેઢીનો પ્રતિરોધ સહન કરવો પડે, પરંતુ આગળ વધવાનો રસ્તો એ જ છે કે સખત મહેનત કરવામાં આવે અને લોકોને સાથે લઈને ચાલવામાં આવે. આજ લોકોને જોડવાની ચાવી છે. અધિકારીઓએ પ્રધાનમંત્રીને મુદ્રા, સરકારી સંચારને સુધારવું, નાગરિક કેન્દ્રિત સેવાની દેખરેખ રાખવી, એક ભારત-શ્રેષ્ઠ ભારત, મુદ્રા સ્વાસ્થ્ય કાર્ડ યોજના અને રાષ્ટ્રીય ખનિજ ઉત્ખનન નીતિ સહીત છ પ્રમુખ વિષયો પર પ્રેઝન્ટેશન આપ્યું. /
યુરોપિયન હાઈ રિપ્રેઝન્ટેટિવ/વાઇસ પ્રેસિડન્ટ (એચઆરવીપી) મહામહિમ જોસેફ બોરેલ ફોન્ટેલ્લેસ પ્રધાનમંત્રી શ્રી નરેન્દ્ર મોદીને મળ્યાં

યુરોપિયન હાઈ રિપ્રેઝન્ટેટિવ/વાઇસ પ્રેસિડન્ટ (એચઆરવીપી) મહામહિમ જોસેફ બોરેલ ફોન્ટેલ્લેસ આજે પ્રધાનમંત્રી શ્રી નરેન્દ્ર મોદીને મળ્યાં હતાં. શ્રી બોરેલ ભારતની મુલાકાતે છે. તેઓ 16-18 જાન્યુઆરી દરમિયાન યોજએલા રાયસિના ડાયલોગમાં સહભાગી થવા આવ્યાં હતા, જેમાં તેમણે ગઈકાલે સમાપન સંબોધન કર્યું હતું. 01 ડિસેમ્બર, 2019નાં રોજ તેઓ એચઆરવીપી બન્યાં પછી યુરોપિયન યુનિયનની બહાર આ એમની પ્રથમ મુલાકાત છે. પ્રધાનમંત્રીએ એચઆરવીપી બોરેલને આવકાર આપ્યો હતો, તેમને એચઆરવીપીનો પદભાર સંભાળવા બદલ અભિનંદન પાઠવ્યા હતાં અને તેમને તેમના કાર્યકાળમાં સફળતા મળે એવી શુભેચ્છા આપી હતી. પ્રધાનમંત્રીએ એચઆરવીપીની રાઇસિના ડાયલોગમાં નિયમિત ભાગ લેવા બદલ પણ પ્રશંસા કરી હતી. પ્રધાનમંત્રીએ તેમને જણાવ્યું હતું કે, ભારત અને યુરોપિયન યુનિયન સ્વાભાવિક ભાગીદાર છે તથા તેઓ માર્ચ, 2020માં ભારત અને યુરોપિયન યુનિયનનાં શિખર સંમેલન ફળદાયક બને એ જોવા આતુર છે. પ્રધાનમંત્રીએ ભારપૂર્વક જણાવ્યું હતું કે, ભારત યુરોપિયન યુનિયન સાથેનું જોડાણ ગાઢ બનાવવા પ્રતિબદ્ધ છે, ખાસ કરીને જળવાયુ પરિવર્તનનાં ક્ષેત્રમાં અને વેપારવાણિજ્યનાં સંબંધોમાં. પ્રધાનમંત્રીએ યુરોપિયન કમિશન અને યુરોપિયન કાઉન્સિલના નેતૃત્વ સાથે અગાઉ તેમની વાતચીતને પણ યાદ કરી હતી. એચઆરવીપી બોરેલે જણાવ્યું હતું કે, યુરોપિયન યુનિયનનું નેતૃત્વ નજીકનાં ભવિષ્યમાં બ્રસેલ્સમાં ભારત-યુરોપિયન યુનિયન શિખર સંમેલન યોજવા આતુર છે. તેમણે યુરોપિયન યુનિયન અને ભારતની સહિયારી પ્રાથમિકતાઓ અને પ્રતિબદ્ધતાઓ વિશે પણ વાત કરી હતી, જેમાં લોકશાહી, બહુપક્ષીયતા અને નિયમ આધારિત આંતરરાષ્ટ્રીય વ્યવસ્થા સામેલ છે.
પ્રધાનમંત્રીએ દેશભરમાં ઉજવાઇ રહેલા વિવિધ તહેવારો નિમિત્તે લોકોને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ દેશભરમાં ઉજવાઇ રહેલા વિવિધ તહેવારો નિમિત્તે લોકોને શુભેચ્છા પાઠવી હતી. પ્રધાનમંત્રીએ કહ્યું, “સૌ દેશવાસીઓને નવા વર્ષની હાર્દિક શુભકામનાઓ. હું કામના કરુ છું કે નવું વર્ષ સૌના જીવનમાં સુખ, શાંતિ, સમૃદ્ધિ અને આરોગ્ય લઇને આવે. આપણો દેશ ઉન્નતિના રસ્તે વધુ તેજ ગતિએ અગ્રેસર બને. સૌને ઉગાદીની શુભેચ્છાઓ. આ શુભ અવસર પર હું પ્રાર્થના કરું છું કે આપ સૌની મનોકામનાઓ પૂર્ણ થાય. સૌના માટે ખુશી અને વધુ સારા આરોગ્યની કામના કરું છું. સાજિબુ નોંગ્મા પાનબા ચિરોબાના અવસરે મણિપુરના નિરાળા લોકોને શુભેચ્છાઓ. આશા કરું છું કે આ વિશેષ તહેવારથી આપણા સમાજમાં પ્રસન્નતા અને સદભાવના વધે. નવરેહ મુબારક! આનંદસભર વર્ષ માટે પ્રાર્થના. આવનારા સમયમાં સૌની આકાંક્ષાઓ પૂર્ણ થાય. કાશ્મીરી પંડિતોની સંસ્કૃતિ ખરેખર વિશેષ છે. આ સમુદાયમાં ભરપૂર સાહસ અને આત્મીયતાની ભાવના રહેલી છે.”
પ્રધાનમંત્રીની મ્યાનમારની સત્તાવાર મુલાકાત દરમિયાન હસ્તાક્ષર થયેલા સમજૂતીકરારો/સમજૂતીઓની યાદી

1. પ્રજાસત્તાક ભારતની સરકાર અને પ્રજાસત્તાક સંઘ મ્યાનમારની સરકાર વચ્ચે દરિયાઈ ક્ષેત્રે સુરક્ષા સઘન કરવા સમજૂતીકરાર બ્રિગેડિયર જનરલ સેન વિન, સંરક્ષણ મંત્રાલયના કાયમી સચિવ વિક્રમ મિસરી, મ્યાનમારમાં ભારતના રાજદૂત 2. પ્રજાસત્તાક ભારતની સરકાર અને પ્રજાસત્તાક સંઘ મ્યાનમારની સરકાર વચ્ચે 2017-2020 માટે સાંસ્કૃતિ આદાનપ્રદાન કાર્યક્રમ યુ હતુન ઓહન, કાયમી સચિવ, ધાર્મિક બાબતો અને સંસ્કૃતિ મંત્રાલય વિક્રમ મિસરી, મ્યાનમારમાં ભારતના રાજદૂત 3. પ્રજાસત્તાક ભારતની સરકાર અને પ્રજાસત્તાક સંઘ મ્યાનમારની સરકાર વચ્ચે મ્યાનમારમાં યામેથિનમાં વિમેન્સ પોલીસ ટ્રેનિંગ સેન્ટરને અપગ્રેડ કરવા સહકાર વધારવા સમજૂતીકરાર વિક્રમ મિસરી, મ્યાનમારમાં ભારતના રાજદૂત 4. ભારતીય નૌકાદળ અને મ્યાનમાર નૌકાદળ વચ્ચે વ્હાઇટ શિપિંગ ઇન્ફોર્મેશન વહેંચવા સમજૂતીકરાર રિઅર એડમિરલ મૂ ઓંગ, ચીફ ઓફ સ્ટાફ (મ્યાનમાર નૌકાદળ) વિક્રમ મિસરી, મ્યાનમારમાં ભારતના રાજદૂત 5. પ્રજાસત્તાક ભારતની સરકાર અને પ્રજાસત્તાક સંઘ મ્યાનમારની સરકાર વચ્ચે દરિયાઈ સર્વેક્ષણ વ્યવસ્થા સ્થાપિત કરવા ટેકનિકલ સમજૂતી રિઅર એડમિરલ મૂ ઓંગ, ચીફ ઓફ સ્ટાફ (મ્યાનમાર નૌકાદળ) વિક્રમ મિસરી, મ્યાનમારમાં ભારતના રાજદૂત 6. પ્રજાસત્તાક ભારતના આરોગ્ય અને કુટુંબ કલ્યાણ મંત્રાલયની કેન્દ્રીય દવા ધારાધોરણ નિયંત્રણ સંસ્થા (સીડીએસસીઓ) અને મ્યાનમારના આરોગ્ય અને રમતગમત મંત્રાલયના ફૂડ એન્ડ ડ્રગ્સ (એફડીએ) વચ્ચે દવા ઉત્પાદનો નિયમોમાં સહકાર સ્થાપિત કરવા સમજૂતીકરાર ડો થાન હતુત, ડિરેક્ટર જનરલ, આરોગ્ય અને રમતગમત મંત્રાલય, મ્યાનમાર સરકાર વિક્રમ મિસરી, મ્યાનમારમાં ભારતના રાજદૂત 7. પ્રજાસત્તાક ભારતના આરોગ્ય અને કુટુંબ કલ્યાણ મંત્રાલય અને પ્રજાસત્તાક મ્યાનમાર સંઘના આરોગ્ય અને રમતગમત મંત્રાલય વચ્ચે આરોગ્ય અને દવાના ક્ષેત્રમાં સમજૂતીકરાર ડો થાન હતુત, ડિરેક્ટર જનરલ, આરોગ્ય અને રમતગમત મંત્રાલય, મ્યાનમાર સરકાર વિક્રમ મિસરી, મ્યાનમારમાં ભારતના રાજદૂત 8. એમઆઇઆઇટીની સ્થાપના પર એમઓયુ લંબાવવા બદલ એક્સચેન્જ ઓફ લેટર ડો. થેઇન વિન, ડિરેક્ટર જનરલ, ઉચ્ચ શિક્ષણ વિભાગ વિક્રમ મિસરી, મ્યાનમારમાં ભારતના રાજદૂત 9. આઇટી-કૌશલ્ય વધારવા માટે ઇન્ડિયા-મ્યાનમાર સેન્ટરની સ્થાપના કરવા એમઓયુ લંબાવવા એક્સચેન્જ ઓફ લેટર યુ વિન ખૈંગ મૂ, ડિરેક્ટર જનરલ, સંશોધન અને નવીનતા વિભાગ વિક્રમ મિસરી, મ્યાનમારમાં ભારતના રાજદૂત 10. ભારતના ચૂંટણી પંચ અને મ્યાનમારના કેન્દ્રીય ચૂંટણી પંચ વચ્ચે ચૂંટણી સંબંધિત ક્ષેત્રમાં સમજૂતીકરાર યુ ટિન ટિન, મ્યાનમારના કેન્દ્રીય ચૂંટણી પંચના સચિવ વિક્રમ મિસરી, મ્યાનમારમાં ભારતના રાજદૂત 11. મ્યાનમાર પ્રેસ કાઉન્સિલ અને પ્રેસ કાઉન્સિલ ઓફ ઇન્ડિયા વચ્ચે સહકાર પર સમજૂતીકરાર યુ આંગ હલા ટન, વાઇસ ચેરમેન (1) શ્રી જસ્ટિસ ચંદ્રમૌલી કુમાર પ્રસાદ, ચેરમેન, પ્રેસ કાઉન્સિલ ઓફ ઇન્ડિયા
પ્રધાનમંત્રીએ અષાઢી એકાદશીના અવસર પર લોકોને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ અષાઢી એકાદશીના અવસર પર લોકોને શુભેચ્છા પાઠવી છે. શ્રી મોદીએ અગાઉની મન કી બાતમાંથી એક સ્નિપેટ પણ શેર કર્યો જેમાં તેમણે વારકરી પરંપરા અને પંઢરપુરની દિવ્યતા વિશે વાત કરી હતી. પ્રધાનમંત્રીએ ટ્વીટ કર્યું; "અષાઢી એકાદશીના પવિત્ર અવસર પર શુભેચ્છાઓ. ભગવાન વિઠ્ઠલના આશીર્વાદ આપણા પર રહે અને આપણા સમાજમાં વધુ ખુશીની ભાવના રહે. અગાઉના #
પ્રધાનમંત્રીએ મહારાષ્ટ્રમાં થયેલા બસ અકસ્માતમાં જાનહાની થવા પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ મહારાષ્ટ્રના પાલઘર જિલ્લામાં થયેલા બસ અકસ્માતમાં જાનહાની થવા પર શોક વ્યક્ત કર્યો હતો. પ્રધાનમંત્રીએ કહ્યું, “મહારાષ્ટ્રના પાલઘરમાં થયેલો બસ અકસ્માત દુર્ભાગ્યપૂર્ણ છે. પીડિત પરિવારોને મારી સહાનુભૂતિ તથા ઇજાગ્રસ્તો ઝડપથી સાજા થાય તેવી પ્રાર્થના. મહારાષ્ટ્ર સરકાર અસરગ્રસ્તોને શક્ય બધી જ મદદ પૂરી પાડશે.”
ફરક્કા બંધ પરિયોજનાની 58.81 એકર જમીનનું સીમા સુરક્ષા દળને ફરક્કામાં બીએસએફની ચોથી બટાલિયનના મુખ્યાલયની સ્થાપના માટે હસ્તાંતરણ

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રામંડળે જળ સંસાધન, નદી વિકાસ અને ગંગા સંરક્ષણ મંત્રાલય હેઠળ ફરક્કા બંધ યોજનાની 58.81 એકર બિનઉપયોગી જમીનનું ગૃહમંત્રાલય હેઠળ સીમા સુરક્ષા દળને મોજા જગન્નાથપુર, જેએલ નંબર – 35 પીએસ કાલિયાચક, જિલ્લો માલદા, પશ્ચિમ બંગાળમાં સીમા સુરક્ષા દળના ચોથી બટાલિયનનું મુખ્યાલય બનાવવા માટે હસ્તાંતરણ કરવાની મંજૂરી આપી દીધી છે. માલદા જિલ્લામાં બીએસએફ દ્વારા બાંગ્લાદેશ સાથે ભારતની મહત્વપૂર્ણ સીમાઓની દેખરેખથી ફરક્કા બંધ યોજનાને લાભ થશે. ફરક્કા બંધ યોજના માલદાને અડીને છે તથા રાષ્ટ્રીય અને આંતરરાષ્ટ્રીય મહત્વની પરિયોજના છે. આ હસ્તાંતરણથી ફરક્કા બંધ યોજનાની જમીન પર સંભવિત ઘુસણખોરી પર નિયંત્રણ તથા આ પરિયોજનાની સુરક્ષા ચિંતામાં પણ આ ક્ષેત્રમાં સુરક્ષાકર્મીઓની ઉપસ્થિતિને કારણે ઘટાડો કરી શકાશે.
પ્રધાનમંત્રીએ આગ્રામાં પાણીનો વધારે સારો અને સુનિશ્ચિત પુરવઠો પ્રદાન કરવા ગંગાજલ પ્રોજક્ટનો શુભારંભ કર્યો

આગ્રામાં પ્રવાસન માળખાને વિકસાવવા અને વધારવા મોટુ પ્રોત્સાહન આપવા પ્રધાનમંત્રી શ્રી નરેન્દ્ર મોદીએ આગ્રા શહેર અને આસપાસનાં વિસ્તારો માટ રૂ. 2900 કરોડનાં મૂલ્યનાં વિવિધ શ્રેણીબદ્ધ વિકાસલક્ષી પ્રોજેક્ટનો શુભારંભ કર્યો. પ્રધાનમંત્રીએ ગંગાજલ પ્રોજેક્ટ દેશને અર્પણ કર્યો હતો, જે આગ્રાને અંદાજે રૂ. 2880 કરોડનાં ખર્ચે પાણીનો પુરવઠો વધારે સારી અને સુનિશ્ચિત રીતે પ્રદાન કરશે. ગંગાજલ પ્રોજેક્ટનો ઉદ્દેશ આગ્રાને ગંગાનું 140 ક્યુસેક પાણી લાવવાનો છે. એનાથી શહેરની પીવાનાં પાણીની જરૂરિયાત પૂર્ણ કરવામાં મદદ મળશે. પ્રધાનમંત્રીએ આગ્રા સ્માર્ટ સિટી માટે ઇન્ટિગ્રેટેડ કમાન્ડ એન્ડ કન્ટ્રોલ સેન્ટરનું શિલોરોપણ કર્યું હતું. આ પ્રોજક્ટમાં સીસીટીવી સલામતી અને સુરક્ષાનાં ઉદ્દેશ માટે નજર રાખવા અને નિરીક્ષણ કરવા સંપૂર્ણ આગ્રા શહેરમાં સીસીટીવી સ્થાપિત કરવામાં આવશે. એનાથી આધુનિક વૈશ્વિક કક્ષાનાં સ્માર્ટ સિટી તરીકે આગ્રાને વિકસાવવામાં મદદ મળશે. વળી તેને ટોચનાં પ્રવાસન સ્થળ તરીકેનો દરજ્જો પણ મળશે. આ માટ રૂ. 285 કરોડનો ખર્ચ થશે. આગ્રામાં આજે કોઠી મીના બાઝારમાં એક રેલીને સંબોધતા પ્રધાનમંત્રીએ કહ્યું હતું કે, “ગંગાજલ પ્રોજેક્ટ જેવા વિવિધ પ્રોજેક્ટ અને સીસીટીવી કેમેરા જેવી સુવિધાઓ સાથે અમે આગ્રાને સ્માર્ટ સિટી બનાવવા તરફ પગલું લીધું છે.” પ્રધાનમંત્રીએ ઉમેર્યું હતું કે, આ સુવિધાઓ પ્રવાસીઓને પણ આકર્ષશે. આયુષ્માન ભારત યોજના હેઠળ પ્રધાનમંત્રીએ આગ્રામાં એસ એન મેડિકલ કોલેજનાં અપગ્રેડેશનનું શિલોરોપણ કર્યું હતું. એનાથી અંદાજે રૂ. 200 કરોડનાં ખર્ચે મહિલાઓની હોસ્પિટલમાં 100 બેડની મેટરનિટી વિંગ ઊભી થશે તથા સમાજનાં નબળાં વર્ગો માટે સ્વાસ્થ્ય અને માતૃત્વની સારસંભાળ વધશે. પ્રધાનમંત્રીએ આયુષ્માન ભારતની પ્રશંસા કરી હતી અને કહ્યું હતું કે, 100 દિવસનાં ગાળામાં 7 લાખથી વધારે લોકોએ આ યોજના અંતર્ગત લાભ લીધો છે. સામાન્ય વર્ગનાં આર્થિક રીતે નબળા વર્ગો માટે 10 ટકા અનામત પર પ્રધાનમંત્રીએ કહ્યું છે કે, આ યોગ્ય દિશામાં લેવામાં આવેલું મહત્ત્વપૂર્ણ પગલું છે. તેમણે સ્પષ્ટ કર્યું હતું કે, સરકાર અન્ય વર્ગનાં વિદ્યાર્થીઓને અસર ન થાય એટલે સરકાર શૈક્ષણિક સંસ્થાઓમાં બેઠકો વધારશે. પ્રધાનમંત્રીએ કહ્યું હતું કે, “અમે સામાન્ય વર્ગોનાં આર્થિક રીતે નબળાં લોકોને અનામત આપવા ઉચ્ચ શૈક્ષણિક, ટેકનિકલ અને વ્યાવસાયિક સંસ્થાઓમાં શૈક્ષણિક સુવિધાઓ પ્રદાન કરતું મહત્ત્વપૂર્ણ પગલું ભર્યું છે. અમે ઉચ્ચ શૈક્ષણિક સંસ્થાઓમાં 10 ટકા સુધી બેઠકોની સંખ્યા વધારી છે. અમે કોઈનો અધિકાર છીનવે એવી વ્યવસ્થા ઊભી કરવા ઇચ્છતાં નથી.” પોતાની સરકારની પ્રાથમિકતા પર ભાર મૂકીને પ્રધાનમંત્રીએ પંચધારા – વિકાસનાં પાંચ પાસાં પર ભાર મૂક્યો હતો. આ પંચધારા દેશનાં વિકાસ માટે મહત્ત્વપૂર્ણ છે. એમાં બાળકો માટે શિક્ષણ, ખેડૂતો માટે સિંચાઈ, યુવાનો માટે આજીવિકા, વયોવૃદ્ધ લોકો માટે દવાઓ, દરેક માટે ફરિયાદનું નિવારણ સામેલ છે. અમૃત યોજના હેઠળ પ્રધાનમંત્રીએ પશ્ચિમ આગ્રા માટે સુએઝ નેટવર્ક પ્રોજેક્ટનું શિલોરોપણ કર્યું હતું. આ પ્રોજેક્ટ 50000થી વધારે ઘરોમાં સ્વચ્છતાની સુવિધા વધારવા તરફ દોરી જશે.
પ્રધાનમંત્રીએ સ્વામી વિવેકાનંદને તેમની જયંતી પર શ્રદ્ધાંજલિ અર્પી

પ્રધાનમંત્રી શ્રી નરેન્દ્ર મોદીએ સ્વામી વિવેકાનંદને તેમની જયંતી પર શ્રદ્ધાંજલિ આપી છે. એક ટ્વિટમાં, પ્રધાનમંત્રી કહ્યું; "હું મહાન સ્વામી વિવેકાનંદને તેમની જયંતી પર શ્રદ્ધાંજલિ અર્પણ કરું છું. તેમનું જીવન રાષ્ટ્રીય નવસર્જન માટે સમર્પિત હતું. તેમણે ઘણા યુવાનોને રાષ્ટ્ર નિર્માણ તરફ કામ કરવા માટે પ્રેરિત કર્યા છે. ચાલો આપણે સાથે મળીને તેમણે રાષ્ટ્ર માટે જે સપના જોયા હતા તે પૂરા કરવા માટે કામ કરીએ."
મંત્રીમંડળને ભારત અને વિશ્વ આરોગ્ય સંસ્થા વચ્ચે થયેલા સમજૂતી કરાર અંગે માહિતી આપવામાં આવી

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલ કેન્દ્રીય મંત્રીમંડળની બેઠકે ભારત અને વિશ્વ આરોગ્ય સંસ્થા વચ્ચેના સમજૂતી કરાર વિશે માહિતી આપવમાં આવી હતી. દક્ષિણ પૂર્વ એશિયા માટેની પ્રાદેશિક કચેરી દ્વારા કરવામાં આવ્યું કે, જે ભારતમાં કાર્યરત તેની કંટ્રી ઓફિસનાં માધ્યમથી કામ કરે છે. આ સમજૂતી કરાર પર 13 માર્ચ, 2018ના રોજ નવી દિલ્હી ખાતે હસ્તાક્ષર કરવામાં આવ્યા હતા. આ દ્વિપક્ષીય સમજૂતી કરાર ભારત અને વિશ્વ આરોગ્ય સંસ્થા (ડબલ્યુએચઓ) વચ્ચેનાં સહયોગને પ્રોત્સાહન આપશે. આ ઉપરાંત તે ભારતમાં લોકોનાં આરોગ્ય સ્તરને સુધારવામાં પણ મદદરૂપ બનશે.
પ્રધાનમંત્રીએ આજે સ્વ. શ્રીમતી સુષ્મા સ્વરાજને તેમની પ્રથમ પુણ્યતિથિએ યાદ કર્યા

પ્રધાનમંત્રી શ્રી નરેન્દ્ર મોદીએ આજે પૂર્વ વિદેશ મંત્રી સ્વ. શ્રીમતી સુષ્મા સ્વરાજને તેમની પ્રથમ પુણ્યતિથિ નિમિત્તે યાદ કર્યા. પ્રધાનમંત્રીએ કહ્યું કે, “સુષ્માજીને તેમની પ્રથમ પુણ્ય તિથિ પર યાદ કરી રહ્યા છીએ. તેમના અકાળ અને કમનસીબ અવસાનથી ઘણા લોકો દુ:ખી થઈ ગયા. તેમણે નિ:સ્વાર્થ ભાવે ભારતની સેવા કરી હતી અને તેઓ વૈશ્વિક ફલક પર ભારત માટે સ્પષ્ટ વક્તા હતા.”
પ્રધાનમંત્રી સાથે બાંગ્લાદેશના વિદેશ મંત્રીએ મુલાકાત કરી

પ્રધાનમંત્રી શ્રી નરેન્દ્ર મોદી સાથે તેમની બાંગ્લાદેશ ખાતેની બે દિવસીય ઐતિહાસિક મુલાકાત દરમિયાન બાંગ્લાદેશના વિદેશ મંત્રી ડો. એ. કે. અબ્દુલ મોમેને મુલાકાત કરી હતી. બંને નેતાઓએ બંધુત્વ સંબંધોમાં ઊંડાણ લાવવા અને સાર્વભૌમત્વ, સમાનતા, વિશ્વાસ અને સમજણના આધારે તમામ પ્રકારની સહભાગિતાને મજબૂત કરવા પર વિચારો વ્યક્ત કર્યા જે બંને દેશો વચ્ચેની એક વ્યૂહાત્મક ભાગીદારીને પાર કરે છે.
યુકેના સાંસદ, આંતરરાષ્ટ્રીય વિકાસ રાજ્ય મંત્રી સુશ્રી પ્રિતી પટેલે પ્રધાનમંત્રી સાથે મુલાકાત કરી

યુનાઈટેડ કિંગડમના સાંસદ, આંતરરાષ્ટ્રીય વિકાસ રાજ્ય મંત્રી સુશ્રી પ્રિતી પટેલે પ્રધાનમંત્રી નરેન્દ્ર મોદી સાથે આજે મુલાકાત કરી. પ્રધાનમંત્રીએ સુશ્રી પટેલને આંતરરાષ્ટ્રીય વિકાસ રાજ્ય મંત્રી તરીકે તેમની નિમણૂક બદલ અભિનંદન પાઠવ્યા હતા. પ્રધાનમંત્રીએ સુશ્રી પટેલની અગાઉની ભૂમિકા દરમિયાનના ભારત સાથેના લાંબા સંબંધોને અને તેમની ભારતની અનેક વખતની મુલાકાતોને યાદ કરી હતી. પ્રધાનમંત્રીએ ગત વર્ષે નવેમ્બરમાં તેમની સફળ મુલાકાત યાદ કરી અને તેમની મુલાકાતના નિર્ષકર્ષરુપે લેવાયેલા વળતા પગલાને પણ બિરદાવ્યા હતા. સુશ્રી પટેલે પ્રધાનમંત્રીને આંતરરાષ્ટ્રીય વિકાસ ખાતા દ્વારા ભારતમાં પ્રવૃત્તીઓ અને ભાવિ આયોજનો અંગે માહિતી આપી હતી. સુશ્રી પટેલે કૌશલ્ય વિકાસ, ઈન્ફ્રાસ્ટ્રકચર ફાઈનાન્સિંગ, નવીનતા, ઊર્જા ક્ષેત્રો પર દ્વીપક્ષીય સહકાર અને વ્યાપાર કરવાની લવચિકતા અંગે ચર્ચા કરી હતી.
પ્રધાનમંત્રીએ મિઝોરમ અને અરુણાચલ પ્રદેશના સ્થાપના દિવસ પર લોકોને શુભકામનાઓ આપી

પ્રધાનમંત્રી શ્રી નરેન્દ્ર મોદીએ મિઝોરમ અને અરુણાચલ પ્રદેશના સ્થાપના દિવસ પર ત્યાંના લોકોને શુભકામનાઓ આપી પ્રધાનમંત્રીએ મિઝોરમના લોકોને સંદેશો આપતા કહ્યું કે “મિઝોરમના સ્થાપના દિવસ પર રાજયના બહુમૂલ્ય લોકોને અભિનંદન, અમને આ રાજયની સમૃદ્ધ સંસ્કૃતિ પર ગર્વ છે. મિઝોરમના લોકોએ ઘણા ક્ષેત્રોમાં ઉત્કૃષ્ટ પ્રદર્શન કર્યું છે અને દેશના વિકાસમાં યોગદાન આપ્યું છે. હું આવનાર દિવસોમાં મિઝોરમના વિકાસ માટે કામના કરું છુ. અરુણાચલ પ્રદેશને પોતાના સંદેશમાં પ્રધાનમંત્રીએ કહ્યું “અરુણાચલ પ્રદેશના સ્થાપના દિવસ પર રાજ્યના લોકોને શુભકામના.આ રાજ્ય દેશભક્તિ અને રાષ્ટ્રના વિકાસ પ્રત્યે અતૂટ પ્રતિબદ્ધતાનો પર્યાય છે. હું અરુણાચલ પ્રદેશની નિરંતર પ્રગતિમાટે કામના કરું છું.”
પ્રધાનમંત્રી શ્રી નરેન્દ્ર મોદીએ ગ્રામીણ વિદ્યુતીકરણના ક્ષેત્રે હાંસલ કરેલી ઉપલબ્ધિઓની પ્રશંસા કરી

પ્રધાનમંત્રી શ્રી નરેન્દ્ર મોદીએ ગ્રામીણ વિદ્યુતીકરણના ક્ષેત્રે હાંસલ કરેલી સિદ્ધિઓની પ્રશંસા કરી છે. ટ્વિટરની સીરીઝમાં તેમણે જણાવ્યું કે ટીમ ઈન્ડિયાએ માત્ર છ મહિનામાં 5000થી વધુ ગામડાંનું વિદ્યુતીકરણ કરીને ઘણું સારું કામ કર્યું છે. ગયા વર્ષે લાલ કિલ્લા પરથી મેં તમામ બાકી રહેલાં ગામડાં (18452 ગામો)નું 1000 દિવસોમાં વિદ્યુતીકરણ કરવાનું આહ્વાન કર્યું હતું. મને એ વાત જણાવતાં આનંદ થાય છે કે ટીમ ઈન્ડિયાએ આ દિશામાં ઘણું સારું કામ કર્યું છે. માત્ર છ મહિનામાં એટલે કે લગભગ 200 દિવસોમાં જ આપણે 5000 ગામોના વીજળીકરણનું લક્ષ્ય પાર કરી લીધું છે. 5279 ગામડાંનું અગાઉથી જ વીજળીકરણ થયેલું છે. વીજ મંત્રાલયે બિહાર, ઉત્તર પ્રદેશ, ઓડિશા, આસામ અને ઝારખંડમાં ઉત્કૃષ્ટ કામ કર્યું છે. વીજ મંત્રાલયે ગ્રામીણ વિદ્યુતીકરણ અંગે છેલ્લામાં છેલ્લી માહિતી જાહેર કરી છે. તેમનું ડેશબોર્ડ http://www.garv.gov.in જોવાલાયક છે.